Folketing
1999-04-13

Nu skriver jeg ikke lige under på, at lovarbejdet er spild af tid, men sådan kan vi jo have det forskelligt. Man kan sige, at man nogle gange kæmper forgæves, men det er jo noget andet. Jamen det er da noget pjat at sige, at det er os, der har et problem, men måske er det den ansvarsløshed, vi endnu engang ser præsenteret fra partiet Venstres side, at man er fuldstændig tordnende ligeglad med, hvordan man opretholder indtægtsgrundlaget for det danske velfærdssamfund. Det blev jo lige sagt, at problemet er, at vi har for høje afgifter på biler i Danmark. Javel: Vi har for høje afgifter på dét, vi har for høj skat på dét, vi skal bare bruge penge på dét! Vi så i det tidligere lovforslag, at partiet Venstre var fuldstændig ligeglad med en indtægt, hvorimod man straks tilslutter sig noget, der giver udgifter. I virkeligheden kan vi jo altså lære af den her debat, at Venstre sådan set bare mener, at vi skal give afkald på indtægter, men at vi aldrig kan få at vide, hvilke velfærdsgoder det så er, der samtidig skal nedskæres.